PRITARTA Raseinių rajono savivaldybės tarybos 2021 m. sprendimu Nr.

**RASEINIŲ MENO MOKYKLOS**

**2020 METŲ VEIKLOS ATASKAITA**

**STRATEGINIO PLANO IR METINIO VEIKLOS PLANO ĮGYVENDINIMAS**

Raseinių meno mokyklos (toliau - Mokykla) veikla organizuojama vadovaujantis 2019-2021 m. strateginiu planu ir 2020 m. veiklos planu.

1. **2020 metų veiklos plano tikslas - ugdymo prieinamumo ir kokybės užtikrinimas, sukuriant palankiausias galimybes ugdytiniui realizuoti individualius gebėjimus.**

**1.1. Uždavinys.** Tobulinti ir papildyti inovatyviais metodais ugdymo programas, kad kiekvienas vaikas mokymosi procese patirtų sėkmę.

**1.1.1. Siekinys.** Stipresnė motyvacija siekti aukštesnių mokinių pasiekimų rezultatų.

**Siekinio rezultatai bei rodikliai**

2020 metais Mokyklos bendruomenę ir socialinius partnerius supažindinome su mūsų Mokykloje naudojamomis pažangiomis ugdymo(si) proceso organizavimo formomis ir dalinomės gerąja darbo patirtimi. Parengta gitaros mokymo programa suteikė naujas galimybes plėtoti mokinių meninius gebėjimus, nauja programa ir jos turinys sudomino mokinius, padėjo jiems kūrybiškai atsiskleisti. Mokykla patenkino mokinių meninius ir saviraiškos poreikius, užtikrino meninio ugdymo prieinamumą ir įvairovę, suteikė žinių, skatino mokinių kultūrines bei menines iniciatyvas, kūrybiškumą. Mokytojai individualiai pritaikė ugdymo programas mokiniui, atsižvelgdami į mokinio prigimtinius gebėjimus, ir tai padėjo efektyviai mokiniui mokytis, bręsti kaip asmenybei. Mokytojai kaupė informaciją apie mokinio mokymo(si) ir emocinę patirtį, daromą pažangą, parinkdavo ugdymo turinį ir metodus, labiausiai atitinkančius vaiko poreikius ir asmenines savybes. Mokytojai teikė tėvams (įtėviams, globėjams, rūpintojams) informaciją apie vaiko mokymąsi, stiprino ryšius tarp vaiko, tėvų (įtėvių, globėjų, rūpintojų) ir mokyklos. Visų priemonių visuma motyvavo mokinius ir užtikrino geresnius ugdymo(si) rezultatus - metinis mokyklos pažangumo vidurkis 9,6 balo, lyginant su 2019 metais išliko toks pat.

**1.1.2. Siekinys.** Ugdymo procese plačiau pritaikyti IKT (informacinės komunikacinės technologijos, toliau- IKT) ir iki 2 proc. pagerinti mokinių solfedžio egzaminų rezultatų vidurkį.

**Siekinio rezultatai bei rodikliai**

 Šalyje paskelbus karantiną, Mokykla taip pat perėjo į nuotolinį mokymą. Buvo parengta nuotolinio mokymosi ir mokymo tvarka (nuotolinio ugdymo priemonių planas, nuotolinio darbo organizavimo tvarkos aprašas) bei kiekvienas muzikos pedagogas naudodamas IKT, suderinęs užsiėmimų tvarkaraštį su direktoriaus pavaduotoja ugdymui ir mokinių tėveliais, dirbo nuotoliniu būdu. Baigiamieji egzaminai ir programiniai atsiskaitymai Raseinių meno mokykloje vyko vertinant nuotoliniu būdu. Solfedžio baigaimųjų egzaminų vertinimo vidurkis lyginant su 2019 metais pakilo 0,6 proc. Išvada – įdiegus IKT į solfedžio mokymo programą, nuotolinis mokymas davė sėkmingą rezultatą.

**1.1.3. Siekinys**. Organizuoti mokyklos veiklos kokybės vertinimą.

**Siekinio rezultatai bei rodikliai**

 Nacionalinė švietimo agentūra, įgyvendindama ES fondų finansuojamą projektą „Neformaliojo vaikų švietimo, ikimokyklinio, priešmokyklinio ir bendrojo ugdymo vertinimo, įsivertinimo tobulinimas ir plėtotė“ (09.2.1-ESFA-V-706-03-0001), 2020 m. lapkričio 4–5 d. atliko Raseinių meno mokyklos išorės vertinimą. Vertinimas vykdytas vadovaujantis LR švietimo, mokslo ir sporto ministro 2019 m. kovo 28 d. įsakymu Nr. V-342 ,,Dėl neformaliojo vaikų švietimo ir jo teikėjų veiklos kokybės užtikrinimo metodikos patvirtinimo“ patvirtinta metodika. Vertinimo komisija pateikė šiuos stipriuosius ir tobulintinus Raseinių meno mokyklos veiklos aspektus:

|  |  |
| --- | --- |
| **Stiprieji veiklos rodikliai ir / ar jų aspektai** | **Tobulintini veiklos rodikliai ir / ar jų aspektai** |
| 1. Ugdomos vaikų bendrosios ir dalykinės kompetencijos (1.1) | 1. Ugdymo paslaugų poreikis didesnis nei galimybės suteikti paslaugas (5.1) |
| 2. Ugdymo planas yra nuoseklus ir logiškas, parengtas vadovaujantis teisės aktais (6.1) | 2. Dalis muzikos skyriaus patalpų nepakankamai pritaikytos programų specifikai (10.2) |
| 3. Bendradarbiavimas ir bendravimas (8.) | 3. Nepakanka erdvių, skirtų mokinių poilsiui ir bendravimui (10.5) |
| 4. Mokytojas skatina ugdytinius išsikelti asmeninius tikslus ir atpažinti pažangą jų siekiant (9.1) |  |
| 5. Kuriama ir palaikoma vaiko emocinį ir intelektualinį ugdymą skatinanti aplinka (11.1) |  |

**2. 2020 m. veiklos plano tikslas – švietėjiškos veiklos plėtojimas, pasitelkiant socialinius partnerius, puoselėjant tradicijas bei ugdant bendruomeniškumą.**

**2.1. Uždavinys.** Sudaryti sąlygas Mokyklos meniniams kolektyvams ir individualiems mokiniams siekti aukštesnių rezultatų, dalyvaujant tarptautiniuose, rajoniniuose, šalies renginiuose.

**2.1.1. Siekinys.** Sėkmingai dalyvauti 90 renginių per metus:

**Siekinio rezultatai bei rodikliai**

 2020 metais 558 mokyklos mokiniai dalyvavo 49 renginiuose: lyginant su 2019 m. renginių skaičius mažėjo, nes nuo 2020 metų kovo 16 d. šalyje buvo įvestas karantinas, dėl to didelė dalis renginių negalėjo įvykti. Laimėtos 1-2-3 vietos: tarptautiniuose konkursuose – 6 mokiniai; šalies lygmens konkursuose – 25 mokiniai; rajono konkursuose 17 mokinių. Dėl susidariusios sudėtingos epidemiologinės situacijos siekinys pasiektas iš dalies.

**3. 2020 m. veiklos plano tikslas – mokyklos bendruomenės narių mokymosi kompetencijų**

**plėtra bendradarbiaujant, skleidžiant gerąją patirtį.**

**3.1. Uždavinys.** Skatinti ir sudaryti sąlygas Mokyklos darbuotojams tobulinti savo kompetencijas.

**3.1.1. Siekinys.** 2020 metais suorganizuoti ne mažiau, kaip 10 metodinių renginių, kuriuose mokytojai kels kvalifikaciją ne mažiau 1000 valandų.

**Siekinių rezultatai bei rodikliai**

 2020 metais mokytojai dalyvavo 35 metodiniuose renginiuose. Iš jų mokyklos mokytojų organizuoti ir pravesti 11 renginių: „Motyvacijos skatinimas ruošiant mokinius viešiems pasirodymams, vadovaujantis aktualiais mokymo metodais ir pedagogine praktika“ (B. Siliūnas, Dž. Banienė, A. Krištapavičius); „Intensyvi fleitos pamoka“ (A. Nikžentaitienė); „Fleitos pedagogo kvalifikacijos kėlimas ir įsivertinimas dalyvaujant šalies mokyklų rengiamuose festivaliuose ir konkursuose“ (A. Nikžentaitienė); „Mokymosi motyvacijos skatinimo galimybės“ (J. Sederevičiūtė); „Literatūrinio kūrinio interpretavimo gebėjimų ugdymas“ (A. Damašauskienė, R. Godelytė-Irkmonienė); „Menas be kaukių“ Raseinių rajono švietimo pagalbos tarnyboje (G. Norkienė); Pilietiškumo pamoka ,,Trys meilės spalvos“ (G. Arlauskienė); Ansamblinis muzikavimas. Kūrinių interpretavimo galimybės (dr. J. Daugėlienė); Ieškome naujų būdų choriniame dainavime (E. Kumpikevičienė); Šokio kūrybinė laboratorija (A. Jukilaitienė); Parengta ilgalaikė 40 val. kvalifikacijos tobulinimo programa „Šiuolaikinio vaiko ugdymo(si) meno mokykloje aktualijos“ (J. Sederevičiūtė).

 Mokyklos pedagogai kvalifikaciją 2020 metais kėlė 2017 val., lyginant su 2019 metais 30 proc. daugiau. 20 mokytojų tobulino kvalifikaciją darbui su specialiųjų poreikių vaikais, dalyvavo 60 ak. valandų kursuose Specialioji pedagogika ir specialioji psichologija. 2020 metais siekinys kelti mokytojų kvalifikaciją viršytas 50 proc.

 Mokykloje pedagoginiai darbuotojai ir administracija nelieka abejingi pokyčiams, išsako savo poreikius, į kuriuos atsižvelgiant organizuojama ir dalyvaujama kvalifikacijos tobulinimo renginiuose.

**4. 2020 m. mokyklos veiklos plano įgyvendintų tikslų apibendrinimas.**

- Mokykloje užtikrintos mokiniams ir mokytojams lygios galimybės, ugdymo prieinamumas ir aukšta ugdymo kokybė;

- kompetentingi mokytojai ugdymo procese kūrybiškai taikė inovatyvius mokymo metodus, įgalinančius mokinius kūrybiškai mąstyti, reflektuoti, puoselėti savo gebėjimus, integruotis į platesnį kultūrinį ir profesionalųjų lygmenį;

- Mokyklos administracijos komanda, išmananti šiuolaikinius pasirenkamojo meninio vaikų ugdymo sistemos ir vadybos principus, švietimo politikos formavimo ir įgyvendinimo tikslus, sprendė Mokyklos bendruomenės kultūros, partnerystės, švietimo paslaugų ir kokybės užtikrinimo vadybines problemas;

- aplinka saugi ir estetiška, atitinkanti šiuolaikinius reikalavimus, laiduojanti palankias sąlygas mokinių ir mokytojų mokymui(si), ugdymo procesas įdomus ir patrauklus, atliepiantis infomacinės visuomenės poreikius;

- tinkamai užtikrinta sklaida apie Mokyklos patrauklumą, prieinamumą, kūrybingai dirbančius mokytojus ir auštus mokinių pasiekimus.

\_\_\_\_\_\_\_\_\_\_\_\_\_\_\_\_\_\_\_\_\_